Erling Bonnesen (V), 2025-02-18:
Tak for ordet.
Da vores ordfører på sagen, fru Anni Matthiesen, er indkaldt til andre møder og forhandlinger, har jeg lovet at tage sagen for hende.
Det er jo sådan set meget fint, at vi, som også både ministeren og den foregående ordfører har været inde på, lige får en lille snak om det at sætte fokus på landdistrikterne.
Det ved jeg da at Danmarksdemokraterne gør; det gør vi i allerhøjeste grad også i Venstre.
Det tror jeg også er meget velkendt.
Jeg har da også en lille liste med mig over mange af de ting, som vi kan sige er blevet vedtaget – vi kan næsten kalde det en resultatliste, i hvert fald et udpluk af den – når man sætter fokus på landdistrikterne og tager en række initiativer for at prøve at styrke områderne.
Det tror jeg der er meget bred enighed om.
Man kan bare plukke lidt fra den.
Og sådan kunne man sådan set blive ved, også under infrastruktur og en række ting.
Jeg tror ikke, der er nogen partier, der ikke ønsker at sætte fokus på landdistrikterne og øerne og prøve at understøtte udviklingen der, når man kigger lidt på det fra starten.
Jeg tror ikke, det skal sættes op imod det, som om man ikke ønsker det.
Det tror jeg faktisk de fleste vil.
Så lad os få det sat på plads med det samme.
Når vi så kigger ind i det, som forslagsstillerne her lægger op til, nemlig at man skulle fjerne den SKI-ordning, der ligger, så er jeg faktisk meget enig i det, som både ministeren og den foregående ordfører har sagt: at så er man nødt til at se lidt på realiteterne i det, og det er jo, at hvis man fjernede den, så ville der mangle de her 2 eller snarere 3 mia. kr. I forhold til hvad beløbet lige er helt præcist, blev der sagt 2,6 eller 2,9, så det ligger nok i omegnen af det.
Så har jeg også lyttet mig til, at ordføreren selv siger, at det jo bare er at fjerne den, og at det ikke er sikkert, at det bliver det resultat.
Men vi er jo nødt til at prøve at sige, når vi skal diskutere det, at hvis man valgte det, så ville det være beløbet.
Så vil konsekvensen jo altså rent faktisk være, at Danmarksdemokraterne her laver et hul på de her 2-3 mia. kr., som man så ikke kan købe velfærd for.
Så må vi jo sådan set bare spørge, hvad det er, man vil sætte i stedet.
For hvor vil man finde de penge?
Man er nødt til at tage konsekvensen af sine egne forslag og fortælle, hvad konsekvensen af det så rent faktisk bliver.
For det er jo sådan set rammen omkring det, som man ønsker.
Jeg mener faktisk, at Danmarksdemokraterne burde tage det her forslag en tur hjem på værkstedet og så gå det en lille smule efter i sømmene.
Det er jo ikke nok sådan at give det lidt strøtanker og sige, at man godt kunne tænke sig og i den stil.
Det er jo fint nok, at man har nogle gode idéer og får dem testet af.
Men så er man også nødt til at prøve at kigge lidt strammere på, hvad konsekvenserne af det egentlig er.
Når det er gjort op, er der jo rent faktisk sparet de her 2-3 mia. kr.
Det er fakta.
Det kan man jo konstatere, og hvis man er i tvivl, kan man bare stille spørgsmålet til finansministeren.
Så kan man få det dokumenteret.
Så jeg mener, det er lidt for løst at stille det op på den måde der.
Så på det grundlag kan vi heller ikke støtte Danmarksdemokraternes forslag her.